觀怡亭序銘
作者：郭祥正
朝代：宋

paragraphs: 有唐三百年，絕出陽冰篆。
最憐怡亭序，筆畫兼衆善。
磨崕深雲間，人跡到應鮮。
亦如大君子，隱晦久而顯。
裂素印麝煤，字字未訛舛。
冰凍垂瓦石，犀尖利刀剸。
連環不可解，虬尾勇自卷。
誰云模以刻，曾是玉工碾。
銘辭志尤宏，雲翼待風展。
琳琅諧八音，雅重參二典。
英豪逢一時，江山供廣宴。
遺蹤逐飛鳥，舊址没榛蘚。
良朋信稀遇，古興浩難遣。
吾宋垂百年，教化固非淺。
人人擅文翰，比唐殊媚軟。
作詩聊自驚，中道尚可勉。